觀唐植夫所藏古墨
作者：郭祥正
朝代：宋

paragraphs: 黑龍蟠黑雲，久蟄黄金闕。
緣何落人間，數餅若古月。
蝦蟆不敢蝕，利刀豈能截。
温潤比方玉，芬香麝臍裂。
乃知廷珪名，桓桓久不滅。
植夫名世俊，所蓄號奇絕。
護以紫錦囊，篋之復扃鐍。
渺思五季亂，江南頗偷逸。
三主皆能書，撥鐙聳痩骨。
一朝歸大明，流散餘故物。
金華座右銘，清凉自題佛。
二寶藏予家，時時一披拂。
及觀植夫墨，清風愈飄忽。
異國想塵勞，精靈豈沉没。
聊爲識古篇，分手各蕭瑟。